31998R2091
L 266/36
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2091/98 НА КОМИСИЯТА
от 30 септември 1998 година
относно сегментирането на риболовния флот на Общността и риболовното усилие във връзка с многогодишните програми за ориентиране
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 3760/92 на Съвета от 20 декември 1992 г. за установяване на система на Общността за рибарството и аквакултурите (1), изменен с Регламент (ЕО) № 1181/98 (2), и по-специално член 13 от него,
като има предвид, че съгласно член 5 от Регламент (ЕО) № 3699/93 на Съвета от 21 декември 1993 г. за определяне на критериите и условията за структурно подпомагане от Общността в сектор рибарство и аквакултури, както и за преработката и пускането на пазара на техните продукти (3), последно изменен с Регламент (ЕО) № 25/97 на Съвета (4), бяха приети многогодишни програми за ориентиране за периода 1997-2001 г. с Решения 98/119/ЕО до 98/131/ЕО (5) на Комисията; като има предвид, че необходимите данни за спазването на тези програми трябва да бъдат предавани на Комисията, включително данните относно риболовното усилие за отделните кораби или за корабите, групирани по сегменти на флота, или по риболовни полета според различните ситуации;
като има предвид, че Регламент (ЕО) № 2090/98 (6) на Комисията създава основата за предаване на данни в регистъра на риболовните кораби на Общността;
като има предвид, че съобщаването на данните относно сегментирането на риболовния флот и риболовното усилие по риболовни полета следва да се позовава на данните, съдържащи се в регистъра на риболовните кораби на Общността;
като има предвид, че мерките, предвидени в настоящия регламент, са в съответствие със становището на Управителния комитет по рибарство и аквакултури,
ПРИЕ НАСТОЯЩИЯ РЕГЛАМЕНТ:
Член 1
Сегментът, към който се числи всеки кораб от състава на риболовния флот, както и всяка промяна на сегмента, към който се числи даден наличен кораб, трябва да бъдат съобщавани от държавата-членка на регистъра на риболовните кораби на Общността, съгласно разпоредбите на Регламент (ЕО) № 2090/98.
Кодовете на сегмента, които се използват, са посочени в приложение I.
Съответните кораби се идентифицират по вътрешния номер, вписан в регистъра на риболовните кораби на Общността, както е посочено в приложение I към Регламент (ЕО) № 2090/98.
Член 2
За всеки сегмент, за който държава-членка внася в Комисията програма за ограничаване на риболовното усилие с риболовно поле съгласно член 6 от Решение 97/413/ЕО на Съвета (7), или със сегмент, за да компенсира евентуално закъснение на предишна многогодишна програма за ориентиране, като частично съкрати дейността, се приемат следните процедури:
-
държавата-членка събира индивидуалните данни за риболовното усилие от корабите в сегмента или риболовното поле,
-
обработването на тези данни с компютърна програма се осъществява от държавата-членка,
-
индивидуалните данни и обобщените данни по сегменти или по риболовни полета се предават на Комисията най-късно до 31 март всяка година за предходната календарна година съгласно таблици А и Б в приложение II към настоящия регламент.
Член 3
За сегментите, които използват активни риболовни уреди, необхванати от програмите, посочени в член 2, държавите-членки събират и обработват минималните данни, предвидени в приложение II, необходими, за да се установи, че равнището на дейност на тези сегменти не се увеличава или че, ако се увеличи, увеличението ще бъде оценено. За целта се прилагат следните процедури:
-
събирането и обработката на минималните данни, предвидени в приложение II, даващи възможност да се следи развитието на риболовната дейност на разглежданите сегменти, се набавят от държавата-членка. Подробностите относно методите на взимане на проби, избрани за всеки сегмент от флота, както и стойностите на статистическите параметри, които отразяват точността на предварителната оценка на риболовното усилие, се съобщават на Комисията в момента на прилагането им. Всяка друга процедура, която води до резултати с подобна сравнима точност, е приемлива, стига да е одобрена от Комисията,
-
резултатите се предават на Комисията всяка година не по-късно от 31 март за предишната календарна година, съгласно таблица Б от приложение II към настоящия регламент,
-
когато държава-членка констатира, че за определен сегмент дейността се е увеличила, тя изчислява ефекта от това увеличение върху риболовното усилие за този сегмент и информира Комисията за резултатите съгласно член 2.
Член 4
Държавите-членки съобщават на Комисията данните, посочени в настоящия регламент, по електронен път по далекосъобщителната мрежа, съгласно подробните правила и кодове, предвидени в приложения I и II. Комисията потвърждава получаването на съобщенията, след като са потвърдени в базата данни.
Член 5
Корекциите на грешната информация се предават на Комисията в срок до 30 дни след датата на откриване на грешката.
Член 6
Настоящият регламент влиза в сила на седмия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 30 септември 1998 година.